**ทำไมอากรปากระวางจึงต้องใช้แบบใบเสร็จรับเงินกรมศุลกากร กศก. 118**

 บทบัญญัติในพระราชบัญญัติศุลกากร พุทธศักราช 2469 มาตรา 40 “ก่อนที่จะนำของใด ๆ ไปจากอารักขาของศุลกากร ผู้นำของเข้าต้องปฏิบัติให้ครบถ้วนตามพระราชบัญญัตินี้ และตามกฎหมายอื่น ที่เกี่ยวข้องกับศุลกากรกับต้องยื่นใบขนสินค้าโดยถูกต้อง และเสียภาษีอากรจนครบถ้วน หรือวางเงินไว้ เป็นประกัน การขอวางเงินประกันให้เป็นไปตามระเบียบที่อธิบดีกำหนด”

 มาตรา 10 “บรรดาค่าภาษีนั้นให้เก็บตามบทบัญญัตินี้ และตามกฎหมายว่าด้วยพิกัดอัตราศุลกากร การเสียค่าภาษีให้เสียแก่พนักงานเจ้าหน้าที่ในเวลาที่ออกใบขนสินค้าให้”

 และมาตรา 17 “พนักงานศุลกากรอาจตรวจค้นหีบห่อของคนโดยสาร แล้วปล่อยผ่านภาษีได้ และถ้าในหีบห่อนั้นมีของที่ยังมิได้เสียภาษีก็ดี ของต้องจำกัดก็ดี ของต้องห้ามก็ดี พนักงานจะกักหีบห่อนั้นไว้ก็ได้”

 ประกอบกับพระราชบัญญัติศุลกากร (ฉบับที่ 9) พุทธศักราช 2482

 มาตรา 11 วรรคสาม “แต่หีบห่อของส่วนตัวผู้โดยสารนั้น ไม่ต้องมีใบขนสินค้า และอาจตรวจขนขึ้นบกและส่งมอบไปได้ ตามข้อบังคับที่อธิบดีกำหนด”

 ตามบทบัญญัติในพระราชบัญญัติศุลกากร พุทธศักราช 2469 มาตรา 40 การเสียภาษีอากรศุลกากรจะต้องจัดทำใบขนสินค้า แต่หีบห่อของผู้โดยสาร ไม่ต้องมีใบขนสินค้าตามพระราชบัญญัติ (ฉบับที่ 9) พุทธศักราช 2482 มาตรา 11 วรรคสาม ทั้งนี้ ตามข้อบังคับที่อธิบดี กำหนด

 อธิบดีกรมศุลกากร ออกข้อกำหนดไว้ในประมวลระเบียบปฏิบัติ พ.ศ. 2556 ข้อ 2 03 01 08 ของนำเข้าทางอากาศยานมีราคาไม่เกิน 100,000 บาท ให้เจ้าหน้าที่รับชำระอากรปากระวาง ด้วยใบเสร็จรับเงินอากรปากระวาง กรณีไม่เข้าหลักเกณฑ์ให้ผู้โดยสารดำเนินการ ผ่านพิธีการศุลกากร โดยจัดทำใบขนสินค้า ส่วนของนำเข้าทางด่านพรมแดนจุดผ่านแดนถาวร จุดผ่านแดนชั่วคราว หรือจุดผ่อนปรนทางการค้า มีมูลค่าไม่เกิน 50,000 บาท ประมวลระเบียบปฏิบัติศุลกากร พ.ศ. 2556 ข้อ 2 04 03 01 ระบุไว้ชัดเจนให้ใช้ใบเสร็จรับเงินอากรปากระวาง กศก. 118 ซึ่งประมวลรัษฎากร มาตรา 86/14 ใบเสร็จรับเงินที่กรมศุลกากรออกให้ตาม มาตรา 83/10 (1) สำหรับสินค้านำเข้าที่กรมศุลกากรเรียกเก็บภาษีมูลค่าเพิ่มเพื่อกรมสรรพกรเป็นใบกำกับภาษีมูลค่าเพิ่ม

 เมื่อพิจารณาประมวลรัษฎากร มาตรา 86/14 ประกอบด้วยพระราชบัญญัติศุลกากร พุทธศักราช 2469 มาตรา 40 และพระราชบัญญัติศุลกากร (ฉบับที่ 9) พุทธศักราช 2482 มาตรา 11 วรรค 3 ใบเสร็จรับเงินที่กรมศุลกากรออกให้ ในกรณีสินค้านำเข้าต้องมีใบขนสินค้าขาเข้า หากรับชำระอากรปากระวาง อธิบดีกรมศุลกากรกำหนดให้รับชำระอากรปากระวาง ด้วยใบเสร็จรับเงินอากรปากระวาง ตามที่ขออนุมัติกระทรวงการคลัง คือ ใบเสร็จรับเงินอากรปากระวาง กศก. 118 กรณีเจ้าหน้าที่รับชำระเงินด้วยหน้าจอรับรายได้เบ็ดเตล็ด ที่มีไว้ชำระค่าปรับตามผลการพิจารณาคดีความผิด เช่น กรณีลักลอบตามมาตรา 27 แห่งพระราชบัญญัติศุลกากรพุทธศักราช 2469 จึงมิใช่ใบกำกับภาษีมูลค่าเพิ่มตามประมวลรัษฎากรมาตรา 86/14

 การที่มีผู้จัดเก็บอากรปากระวาง ใช้วิธีจัดเก็บโดยนำใบเสร็จรับเงิน กศก 122 จัดเก็บอากร ปากระวาง บันทึกรับเงินรายได้ พร้อมจัดพิมพ์ใบเสร็จรับเงินเป็นค่าอากรขาเข้า และภาษีมูลค่าเพิ่ม ซึ่งจะทำให้ ปิดบัญชีพร้อมนำส่งเงิน โดยไม่มีการจัดทำใบขนสินค้า ทำให้ข้อมูลสถิติการนำเข้าไม่ถูกต้อง และไม่ชอบด้วยกฎหมายศุลกากร

 วิธีการที่ถูกต้อง จึงต้องใช้แบบใบเสร็จรับเงินกรมศุลกากร กศก. 118 จะเป็นชนิดคอมพิวเตอร์ หรือชนิดด้วยมือก็ตาม ซึ่งเมื่อจะนำส่งเงิน ต้องจัดทำใบนำส่งเงินพร้อมใบขนสินค้า สรุปรายการของที่เรียกเก็บอากรปากระวาง ได้แก่ ชนิดของราคา พิกัดอัตราอากรขาเข้า และภาษีมูลค่าเพิ่ม ซึ่งเมื่อส่งรายละเอียดใบขนสินค้าแล้ว เมื่อเจ้าหน้าที่ผู้ไปปฏิบัติงานนำเงินรายได้ที่จัดเก็บ ไปส่งยังหน่วยงานการเงิน เจ้าหน้าที่หน่วยงานการเงินจะรับเงินตามข้อมูลใบขนสินค้านั้น ซึ่งระบบคอมพิวเตอร์ กรมศุลกากร กำหนดไว้ที่หน้าจอ Simplifly Declaration ซึ่งหน้าจอนี้ จะไม่มีการพิมพ์ใบเสร็จรับเงินซ้ำ โดยกรมศุลกากรมีข้อมูลสถิติครบถ้วน พร้อมจำนวนเงินนำส่งรายได้แผ่นดินถูกต้อง

 อนึ่ง แนวทางการตรวจสอบภายในภาคราชการ ขณะนี้กระทรวงการคลังได้จัดอบรมผู้ตรวจสอบภายในให้มีการตรวจสอบการบริหารงานของหน่วยงานต่างๆ อนาคตกรมศุลกากรอาจเน้นให้ผู้ตรวจสอบภายในให้ความสำคัญในการตรวจสอบ วิธีปฏิบัติงานของเจ้าหน้าที่ ตลอดจนการกำกับดูแลของผู้บังคับบัญชาด้วย

 (นางวันดี กุลวัฒนาพร)

 นักวิชาการศุลกากรชำนาญการพิเศษ

 รักษาราชการในตำแหน่งผู้เชี่ยวชาญด้านตรวจสอบภายใน